tartuNLP/wikipedia-smugri-20251201 huggingface dataset:
King’s Quest (videopeli)

King’s Quest on Sierra On-Linen seikkailupeli, joka julkaistiin vuonna IBM PCjr -tietokoneelle. Peli uudelleenjulkaistiin vuonna 1987 nimellä King’s Quest: Quest for the Crown. Peli on ensimmäinen "King’s Quest" -sarjassa. 
Tarina ja pelin kulku on Roberta Williamsin käsialaa Sierra On-Line -peliyhtiössä. Williams oli pääsuunnittelija pelisarjassa yhdeksänteen osaan asti, ' (1998). Vuonna 1990 pelistä julkaistiin uudistettu versio nimellä Roberta Williams’ King’s Quest I: Quest for the Crown.
Tarina.
Kuningaskunta Daventry on kärsinyt harmeista, kun heidän taikakalujaan on varastettu: taikapeili, taikakilpi ja taikakirstu. Kuningas Edward lähettää rohkeimman ritarinsa, Sir Grahamin, etsimään näitä esineitä. Jos hän onnistuu etsinnöissään, hänestä tulee kuningaskunnan uusi kuningas.
Uudelleenjulkaisut.
Vuonna 1987 "King’s Questista" tehtiin DOS-yhteensopiva EGA-versio. Vuonna 1990 pelistä tehtiin uusi versio, niin sanottu ”Enhanced version”. Tässä käytettiin Sierra Creative Interpreter -pelimoottoria (SCI), samaa pelimoottoria, jota käytettiin pelissä "King’s Quest IV". Vaikka tässä pelissä oli vielä vain 16 väriä, oli siinä tuki äänikortille.
Anni Huhtala

Anni Huhtala (s. 1963) on suomalainen taloustieteilijä. Hän toimi Valtion taloudellisen tutkimuskeskuksen (VATT) ylijohtajana vuosina 2015–2020.
Koulutus ja työura.
Huhtala on filosofian tohtori (PhD) ja Aalto-yliopiston ympäristö- ja luonnonvarataloustieteen dosentti. Tohtoriksi hän väitteli Kalifornian yliopistossa Berkeleyssä vuonna 1994. Hänen väitöskirjansa tarkasteli kierrätyksen ympäristötaloudellisia vaikutuksia. Valtiotieteiden maisteriksi kansantaloustieteestä hän valmistui Helsingin yliopistosta vuonna 1989.
Tutkimuksessaan Anni Huhtala on keskittynyt julkiseen talouteen sekä kehittänyt ja soveltanut ympäristöhyötyjen ja -haittojen taloudellisen arvottamisen menetelmiä. Hän on arvioinut tutkimuksessaan ympäristöpolitiikkaa ja sen ohjauskeinoja sekä osallistunut ympäristötilinpidon ja hyvinvoinnin mittaamisen kansainväliseen kehittämistyöhön.
Huhtala on työskennellyt VATT:ssa vuodesta 2011 lähtien. Ennen nimitystään ylijohtajaksi hän toimi VATT:n tutkimusjohtajana. Vuosina 2002-2011 hän toimi MTT:n (Maa- ja elintarviketalouden tutkimuskeskus, nyk. Luonnonvarakeskus) ensimmäisenä ympäristötaloustieteen professorina.
Vuosina 1998-2002 Huhtala johti ympäristötaloustieteen tutkimusyksikköä Ruotsin valtion taloudellisessa tutkimuslaitoksessa (Konjunkturinstitutet). Vuosina 1994-1998 hän toimi Lapin yliopiston taloustieteen professorina sekä Suomen Akatemian nuorempana tutkijana Metsäntutkimuslaitoksessa.
Ympäristöä ja luonnonvaroja käsittelevässä taloustieteessä Huhtala pidetetään kansainvälisesti arvostettuna ja yhtenä alansa tunnetuimmista suomalaista. Hänellä on lukuisia kansainvälisiä luottamustehtäviä taloustieteen järjestöissä ja muissa yhteisöissä. Hän tekee edelleen aktiivista tutkimustyötä ja on aktiivinen keskustelija taloustieteen tutkijoiden keskuudessa. Ansioistaan hänet kutsuttiin Suomen Tiedeseuran (Finska Vetenskaps-Societen) jäseneksi 22.12.2015.
Huhtala on Suomen Tiedeseuran jäsen.
Richard Ford

Richard Ford (s. 16. helmikuuta 1944 Jackson, Mississippi) on yhdysvaltalainen kirjailija.
Vuonna 1996 Fordille myönnettiin Pulitzerin kaunokirjallisuuspalkinto ja PEN/Faulkner-palkinto teoksesta "Itsenäisyyspäivä". Vuonna 2013 hän sai ranskalaisen Prix Fémina Étranger -kirjallisuuspalkinnon teoksestaan "Canada".
FNFL Algérien

FNFL Algérien (runkonumero DE-107, T52 ja F701) oli Vapaan Ranskan laivaston Algérien-luokan torpedovene toisessa maailmansodassa.
Valmistus.
Yhdysvaltain laivasto tilasi aluksen Wilmingtonista Delawaresta Dravo Corporationilta nimellä "USS Cronin" ja runkonumerolla DE-107. Köli laskettiin 13. toukokuuta 1943. Alus laskettiin vesille 27. marraskuuta ja luovutettiin 2. tammikuuta 1944 lend lease -sopimuksen nojalla Ranskan pakolaishallitukselle, joka liitti sen Vapaan Ranskan laivastoon nimellä "Algérien". Alus otettiin palvelukseen 23. tammikuuta 1944.
Palvelus.
Alus palautettiin sodan jälkeen Yhdysvaltain laivastolle, joka siirsi sen pysyvästi Ranskalle MDAP-ohjelmassa 21. huhtikuuta 1952.
Alus luokiteltiin 1952 fregatiksi, jolloin se sai Naton mukaisen runkonumeron F-701. Se nimettiin elokuussa 1962 uudelleen "Oiseksi". Alus palautettiin toukokuussa 1964 Yhdysvaltain laivastolle, joka myi sen romutettavaksi marraskuussa 1965.
Lyijy(IV)kloridi

Lyijy(IV)kloridi eli lyijytetrakloridi (PbCl4) on lyijyn ja kloorin muodostama epäorgaaninen molekyyliyhdiste. Se on suhteellisen epästabiili ja sillä on vähäistä käyttöä orgaanisen kemian synteeseissä.
Ominaisuudet.
Lyijy(IV)kloridi on huoneenlämpötilassa väriltään vaaleankeltaista nestettä. Yhdiste hajaantuu veden vaikutuksesta muodostaen klooria ja vetykloridia, minkä vuoksi se savuaa kosteassa ilmassa. Kuumennettaessa se alkaa hajota lyijy(II)kloridiksi ja klooriksi yli 50 °C:n lämpötilassa ja reaktio voi tapahtua räjähdysmäisesti. Lyijy(IV)kloridi ei liukene rikkihappoon, mutta liukenee väkevään vetykloridiliuokseen muodostaen kompleksisia heksakloroplumbaatti(IV)ioneja ([PbCl6]2-]. Yhdiste muodostaa näitä ioneja reagoidessaan myös muiden kloridien kanssa. Yhdiste on vahva hapetin. Dikloorioksidin kanssa aine reagoi muodostaen lyijyoksodikloridia, joka muistuttaa rakenteeltaan fosgeenia.
Valmistus ja käyttö.
Lyijy(IV)kloridia valmistetaan johtamalla klooria lyijy(II)kloridin vesisuspensioon. Reaktioseokseen lisätään ammoniumkloridia, jolloin saostuu ammoniumheksakloroplumbaattia keltaisena kiteisenä aineena ((NH4)2[PbCl6]). Tämä yhdiste reagoi kylmän väkevän rikkihapon kanssa muodostaen ensin heksaklorolyijyhappoa, joka hajoaa lyijy(IV)kloridiksi ja vetykloridiksi. Yhdistettä muodostuu myös väkevän vetykloridin reagoidessa lyijydioksidin kanssa.
PbCl2 + Cl2 → PbCl4
PbCl4 + 2 NH4Cl → (NH4)2[PbCl6]
(NH4)2[PbCl6] + H2SO4 → H2PbCl6 + (NH4)2SO4
H2PbCl6 → PbCl4 + HCl
Lyijy(IV)kloridia voidaan käyttää niin kutsutussa Criegeen glykolinhajotusreaktiossa.
Deidamia

Deidamia (HWV 42) on Georg Friedrich Händelin viimeiseksi jäänyt ooppera. Kolminäytöksisen teoksen italiankielisen libreton on tehnyt Paolo Antonio Rolli.
Se sai kantaesityksensä 10. tammikuuta 1741 Lontoon Lincoln’s Inn Fields Theatressa. Kantaesityksen jälkeen ooppera esitettiin Lontoossa vain kahdesti. "Deidamia" jäi Händelin viimeiseksi oopperaksi ja hän keskittyi sen jälkeen oratorioihin.
Vasta 1950-luvulla ooppera löydettiin uudelleen ja se on tuotettu näyttämölle joitakin kertoja. Itäsaksalainen Hallen teatteri toteutti sen 1977 Wolfgang Kerstenin ohjaamana, kapellimestarina Thomas Sanderling. Esitys nähtiin vierailunäytäntönä myös Suomen Kansallisoopperassa syksyllä 1977. Vuonna 2012 "Deidamian" toteutti De Nederlandse Opera Amsterdamissa David Aldenin ohjaamana. Teos on myös levytetty.
Juoni.
Oopperan tapahtumat sijoittuvat antiikin Kreikkaan. Skyroksen kuningas Lykomedes kuulee kreikkalaisten liittoutuneen Troijaa vastaan, ja lähetystö vaatii Skyrosta liitymään mukaan. Oraakkelin mukaan Troijan valtaus ei onnistuisi ilman Akhilleusta, joka kuitenkin saisi surmansa valtauksessa. Akhilleus piileskelee Skyroksella, eikä Lykomedes haluaisi paljastaa tätä. Akhilleuksen rakastettu Deidameia (lat. Deidamia) yrittää myös suojella tätä, mutta viekas Odysseus paljastaa Akhilleuksen. Akhilleus haluaa lähteä valtaukseen, koska hänen mukaansa kohtaloaan ei voi paeta.
Space Quest 1

Space Quest: Chapter I – The Sarien Encounter (lyhyemmin Space Quest I) on Sierra On-Linen julkaisema seikkailupeli.
Peli on julkaistu lokakuussa vuonna 1986. Tämä on "Space Quest" -sarjan ensimmäinen peli jota myytiin yli 100 000 kappaletta.
Space Quest oli Sierran ohjelmoijien Scott Murphyn ja Mark Crowen tuotosta. He olivat aiemmin työskennelleet muiden pelien parissa, mutta eivät vielä olleet suunnitelleet omia pelejä.
Juoni.
Alkuperäisessä pelissä pelihahmolla ei ollut nimeä, mutta pelin alussa pelaajaa pyydettiin kirjoittamaan nimensä. Myöhemmissä peleissä Roger Wilco oli pelihahmon nimenä. Nimi on väännös englanninkielisen radioviestinnän sanoista "Roger, Will Comply""."
Roger on siivousryhmän jäsen avaruusalus "Arcada"lla, missä on kokeellinen voimanlähde, jota kutsutaan Tähtigeneraattoriksi. Roger herää päiväunilta siivouskomerosta huomatakseen aluksen olevan pahojen Sarienien miehittämä. Kuolleen miehistön jäsenen taskusta löytämällään avainkortilla hän pääsee sukkulalla pakoon Arcdasta.
Sukkulalennon ja hätälaskun jälkeen Roger löytää itsensä aavikkoiselta planeetta Keronalta. Selvittyään aavikolta ja robottihämähäkistä, hänen täytyy tappaa Orat-niminen hirviömäinen olento. Tehtävän suorituksen jälkeen hän näyttää Oratin jäänteet muukalaiselle ja palkintona hän saa skimmerin, pienen lentoaluksen joka leijuu maan päällä.
Muukalainen kertoo Rogerille pienestä kaupungista johon hänen täytyy matkustaa päästäkseen pois planeetalta. Skimmerillä Roger matkustaa kivikkoisen aavikon yli varoen yhteentörmäyksiä Ulence Flats -nimiseen kaupunkiin. Siellä hän menee paikalliseen baariin, pelaa peliautomaatilla voittaakseen tarpeeksi rahaa jotta saa ostettua avaruusaluksen ja ohjausrobotin.
Baarissa hän kuulee asiakkaalta Sarienien avaruusaluksen, Deltaurin, koordinaatit ja lentää sinne. Rakettirepulla hän lentää vihollisalukseen ja menee sisään ilmalukosta. Selvittyään haasteista aluksen sisällä ja käynnistettyään Tähtigeneraattorin itsetuhomekanismin hän pakenee aluksesta juuri ennen räjähdystä.
Pelin lopussa Roger saa kiitokseksi Kultaisen Mopin planeetta Xenonin asukkailta.
Teija Rekola

Teija Rekola (ent. Niemi) on suomalainen kirjailija. Hän on julkaissut lasten- ja nuortenkirjoja vuodesta 1987. Rekola on ollut myös mukana televisio- ja teatterituotannoissa ja toiminut WSOY:n mainostoimittajana ja kirjakerholehden toimittajana.
Rekolan esikoisteos "Pulu Arnold" ilmestyi vuonna 1987. Se on lastenkirja, jonka on kuvittanut Jukka Lemmetty. Vuonna 1989 ilmestyi "Pulu Arnold ja juksautuspulveri", minkä jälkeen Rekola julkaisi kolme nuortenromaania. Niistä ensimmäinen, "Rocktähtirock" (1990), oli Topelius-palkintoehdokas. Vuonna 1991 ilmestyivät nuortenkirja "Steissi" ja aikuisten novellikokoelma "Striptease". Rekolan kolmas nuortenkirja "Bileet" (1992) sai Pirkanmaan Plättä -palkinnon vuonna 1993. Hänen lastenkirjansa "Eetu ja nokkelat neropatit" oli Anni Polva -palkintoehdokkaana vuonna 2015.
Rekola asuu Helsingissä.
Thomas Sanderling

Thomas Sanderling (s. 2. lokakuuta 1942 Novosibirsk, Neuvostoliitto) on saksalainen kapellimestari, joka tunnetaan erityisesti Dmitri Šostakovitšin ja muun venäläisen ohjelmiston tulkinnoistaan. Niitä hän on levyttänyt myös Helsingin kaupunginorkesterin kanssa.
Sanderling syntyi Neuvostoliitossa, jossa hänen kapellimestari-isänsä Kurt Sanderling oli maanpaossa. Thomas Sanderling opiskeli viulunsoittoa Pietarin konservatoriossa. Vuonna 1960 hän aloitti kapellimestariopinnot Hanns Eisler -musiikkikorkeakoulussa Itä-Saksan Berliinissä. Vuonna 1962 hän voitti sikäläisen kapellimestarikilpailun, teki ensiesiintymisensä orkesterin edessä ja jatkoi opintoja Hans Swarowskyn johdolla, joka oli työskennellyt Herbert von Karajanin ja Leonard Bernsteinin alaisuudessa. 
Thomas Sanderling aloitti kapellimestariuransa Itä-Saksan Sondershausenissa ja Reichenbachissa, kunnes hänet nimitettiin musiikilliseksi johtajaksi Halleen 1966. Siellä hän tutustui laajasti sekä konsertti- että oopperaohjelmistoon. Vuonna 1978 hän debytoi Wienin valtionoopperassa ja pian myös Baijerin valtionoopperassa, minkä jälkeen hän sai vierailevan kapellimestarin paikan Deutsche Staatsoperissa Berliinissä.
Sanderling muutti Länsi-Saksaan vuonna 1983 ja toimi 1984–1986 Amsterdamin filharmonisen orkesterin pääkapellimestarina ja taiteellisena neuvonantajana.
Thomas Sanderling on nykyisin yksi tärkeimmistä venäläisen ohjelmiston esittäjistä. Hänen perheensä oli Moskovassa säveltäjä Dmitri Šostakovitšin perhetuttavia. Kuultuaan Thomas Sanderlingin ensikonsertin Moskovassa Šostakovitš pyysi tätä johtamaan 13. ja 14. sinfonioidensa Saksan-kantaesitykset. Pian Sanderling teki ensimmäisen CD-levytyksen Šostakovitšin "Michelangelo-sarjasta". Sanderlingin Deutsche Grammophonille tekemät levytykset Šostakovitšin laulusarjoista orkesterille saivat brittiläisen The Gramophone -lehden Editor's Choice -tunnustuksen. 
Toukokuussa 2013 Sanderling johti Mannheimissa maailman kantaesityksen puolalaissukuisen neuvostoliittolaisen Mieczysław Weinbergin Dostojevskin romaanin pohjalta säveltämästä oopperasta "Der Idiot". Vuonna hän johti Helsingin kaupunginorkesterin levytyksen (Ondine ODE 1235-2) Šostakovitšin orkesterilauluista, solistina kanadalainen baritoni Gerald Finley.
Lainsuojattomat

Lainsuojattomat ("The Long Riders") on Walter Hillin ohjaama yhdysvaltalainen lännenelokuva vuodelta 1980. Musiikin siihen on säveltänyt Ry Cooder, joka sai vuonna 1980 Los Angeles Film Critics Associationin palkinnon parhaasta elokuvamusiikista. Elokuva esitettiin kilpailusarjassa samana vuonna Cannesin elokuvajuhlilla.
Elokuva on yksi monista elokuvista, jotka ovat saaneet aiheensa Jesse Jamesista.
Näyttelijät.
Hill valitsi rooliveljeksiksi näyttelijöitä, jotka olivat todellisuudessakin veljeksiä:
Nimeltä mainitsemattomana mukana on myös Robert Carradinen tytär Ever Carradine, joka on David ja Keith Carradinen veljentytär. Lisäksi James Keachin poika Kalen Keach, näyttelee Jesse Jamesin poikaa Jesse E. Jamesia. Savannah Smith Boucher näyttelee Zeetä eli Jesse Jamesin vaimoa Zerelda Mimmsiä.
Musiikki.
Elokuvan musiikin on säveltänyt, sovittanut ja sen esittää Ry Cooder. Osa kappaleista on julkaistu levynä "The Long Riders". Se oli Cooderin ensimmäinen Hillille säveltämistä elokuvamusiikeista.
Vastaanotto.
Kymmenestä suomalaisesta ensi-iltakriitikosta kolme antoi "Lainsuojattomille" kolme tähteä, kolme arvostelijaa kaksi tähteä ja kaksi yhden tähden, keskiarvona 1,89 tähteä neljästä.
Lentopallon naisten Euroopan-mestaruuskilpailut 1977

Lentopallon naisten Euroopan-mestaruuskilpailut 1977 pelattiin Suomessa 25. syyskuuta - 2. lokakuuta. Kyseessä olivat järjestyksessään kymmenennet naisten lentopallon Euroopan-mestaruuskilpailut ja ne pelattiin samanaikaisesti miesten turnauksen kanssa. Kisapaikkakuntina toimivat Tampere, Kotka, Turku ja Lahti. Suomi voitti avausottelussaan 25. syyskuuta Kotkassa Saksan liittotasavallan 3–2.
Alkulohkot.
Lohko A.
Kotka
Lohko B.
Turku
Mike Condon

Mike Condon (s. 27. huhtikuuta 1990 Holliston, Massachusetts, Yhdysvallat) on yhdysvaltalainen jääkiekkomaalivahti, joka pelaa NHL-joukkue Tampa Bay Lightningin organisaatiossa.
Pelaajaura.
Condon allekirjoitti sopimuksen Montreal Canadiensin kanssa huhtikuussa 2013 vapaana pelaajana, eikä hänellä ole NHL-varausta. Condon pelasi ensimmäisen NHL-ottelunsa 11. lokakuuta 2015. Ottawa Senatorsia vastaan. Kauden alussa Senators asetti Condonin vapaiden pelaajien listalle, josta Pittsburg Penguins poimi hänet. Condon ehti edustaa Penguinsia vain yhdessä ottelussa ennen kuin hänet kaupattiin Ottawa Senatorsiin.
Condon edusti Yhdysvaltain jääkiekkomaajoukkuetta maailmanmestaruuskilpailuissa 2016.
FNFL Tunisien

FNFL Tunisien (runkonumero DE-108, T-23 ja F706) oli Vapaan Ranskan laivaston Algérien-luokan torpedovene toisessa maailmansodassa.
Valmistus.
Yhdysvaltain laivasto tilasi aluksen Wilmingtonista Delawaresta Dravo Corporationilta nimellä "USS Crosley" ja runkonumerolla DE-108. Köli laskettiin 23. kesäkuuta 1943. Alus laskettiin vesille 17. joulukuuta ja luovutettiin 2. tammikuuta 1944 lend lease -sopimuksen nojalla Ranskan pakolaishallitukselle, joka liitti sen Vapaan Ranskan laivastoon nimellä "Tunisien". Alus otettiin palvelukseen 11. helmikuuta 1944.
Palvelus.
Alus palautettiin sodan jälkeen Yhdysvaltain laivastolle, joka siirsi sen pysyvästi Ranskalle MDAP-ohjelmassa 21. huhtikuuta 1952.
Alus luokiteltiin 1952 fregatiksi, jolloin se sai Naton mukaisen runkonumeron F706. Alus palautettiin toukokuussa 1964 Yhdysvaltain laivastolle.
EMC Corporation

EMC Corporation (tyyliteltynä EMC²) oli yhdysvaltalainen tietotekniikkayritys, joka tuottaa muun muassa datavarasto-, tietoturvallisuus- ja pilvipalveluja. Yrityksen pääkonttori on Massachusettsissa. 
Historia.
Yhtiö osti Data General -yrityksen vuonna 2002.
EMC ilmoitti vuonna 2003 ostavansa VMWaren 635 miljoonan dollarin hinnalla.
Dell ilmoitti lokakuussa 2015 ostavansa EMC:n noin 67 miljardilla dollarin hinnalla.
Like Father, Son and Holy Spirit

Like Father, Son and Holy Spirit on vuonna 1993 ilmestynyt suomalaisen Dead City Klowns -yhtyeen toinen albumi. Kappaleet "Sweet Insanity" ja "Something Will Happen" julkaistiin myöhemmin uusina versioina vuoden 2014 "Sweet Insanity" EP:llä.
Tôn Đức Thắng

Tôn Đức Thắng (19. elokuuta 1888 – 30. maaliskuuta 1980) oli Pohjois-Vietnamin presidentti vuosina 1969–1976 ja sen jälkeen yhdistyneen Vietnamin sosialistisen tasavallan ensimmäinen presidentti.
Vuonna 1919 Thắng palveli ranskalaisella sota-aluksella Waldeck-Rousseaulla, joka määrättiin avustamaan valkokaarteja Venäjän sisällissodassa. Thắng osallistui laivalla nousseeseen kapinaan, jonka tarkoitus oli muuttaa aluksen kulkusuunnitelmaa ja luovuttaa se bolševikeille, mutta kapina epäonnistui. Ranskalaiset vangitsivat Thắngin vuonna 1929 Poulo Condoren saarelle Côn Sơnin vankilaan, jossa oli vangittuna myös tuleva kenraali Lê Ðức Thọ.
Thắng vapautui vankeudesta elokuun vallankumouksen jälkeen 1946. Hän toimi uuden vallankumouksellisen hallinnon tehtävissä, muun muassa Pohjois-Vietnamin varapresidenttinä vuodesta 1960. Hän nousi presidentiksi Ho Tši Minhin kuoltua. Thắngille myönnettiin Leninin kansainvälinen rauhanpalkinto vuonna 1955.
Chadwick Boseman

Chadwick Aaron Boseman (29. marraskuuta 1976 Anderson, Etelä-Carolina – 28. elokuuta 2020 Los Angeles, Kalifornia) oli yhdysvaltalainen näyttelijä, joka näytteli muun muassa useissa Marvel Studiosin elokuvissa Mustaa Pantteria. Hänen roolejansa olivat myös Jackie Robinson elokuvassa "42", James Brown elokuvassa "Get on Up" sekä Levee Green elokuvassa "Ma Rainey’s Black Bottom", joka jäi hänen viimeiseksi roolikseen ja josta hän sai parhaan miespääosan Oscar-ehdokkuuden.
Nuoruus ja uran alku.
Boseman oli kolmilapsisen perheen nuorimmainen. Hän kasvoi Andersonissa, Etelä-Carolinassa, missä hänen äitinsä työskenteli hoitajana ja isänsä tekstiilitehtaassa. Boseman kirjoitti high schoolissa näytelmän, joka kertoi joukkuetoverinsa ampumiskuolemasta. Hän suuntasi tämän jälkeen taidealalle ja opiskeli Howardin yliopistossa ohjausta.
Boseman muutti New Yorkiin, missä hän oli mukana paikallisteattereissa. Hän alkoi saada myös rooleja televisiosarjoista. Hän esiintyi muun muassa "Teho-osastossa", "Kovassa laissa" ja "C.S.I. New Yorkissa". NBC:n sarjasta "Persons Unknown" hän sai myös vakituisen roolin.
Elämä ja ura.
Boseman muutti vuonna 2008 Los Angelesiin keskittyäkseen uraansa näyttelijänä. Hänen ensimmäinen pääroolinsa oli elokuvassa "42" (2013), jossa hän näytteli baseballpelaaja Jackie Robinsonia. Seuraavana vuonna Boseman näytteli James Brownia elokuvassa "Get on Up". Hän esiintyi myös televisiosarjoissa "Lincoln Heights" (2008) ja "Valitut" (2010) sekä elokuvissa "Express – Ernie Davisin tarina" (2008) ja "Draft Day" (2014).
Marvel Studiosin johtaja Kevin Feige ilmoitti lokakuussa 2014, että Boseman on kiinnitetty T’Challan eli Mustan Pantterin rooliin. Hän esiintyi hahmona ensimmäisen kerran elokuvassa ' (2016). Sitä seurasi hahmon ympärille keskittynyt "Black Panther", joka oli Marvel Studiosin ensimmäinen supersankarielokuva, jonka pääroolissa oli musta näyttelijä. Elokuva oli valtava menestys, ja se tuotti yli 1,3 miljardia dollaria maailmanlaajuisesti. Boseman palasi Mustaksi Pantteriksi myös elokuviin ' (2018) ja "" (2019).
Marvelin lisäksi Boseman näytteli myös muissa elokuvissa. Vuonna 2017 ensi-iltansa sai "Marshall", jossa Boseman näytteli NAACP:n lakimiestä ja tulevaa korkeimman oikeuden tuomaria Thurgood Marshallia. Spike Leen Vietnamin sotaan liittyvä "Da 5 Bloods" julkaistiin puolestaan vuonna 2020.
Kuolema.
Boseman kuoli elokuussa 2020 paksusuolen syöpään, jota hän oli sairastanut neljä vuotta.
Diyarbakırin maakunta

Diyarbakirin maakunta (; ) on Turkin maakunta, joka sijaitsee maan kaakkoisosassa melko lähellä Syyrian rajaa. Maakunnan hallinnollinen keskus on Diyarbakır (930 266 as., 2014), jota pidetään Turkin kurdialueen keskuksena.
Maakunnan pinta-ala on 15 168 neliökilometriä ja väkiluku 1 635 048 (2014).
Syksyllä 2015 raportoitiin Turkin hallituksen jatkavan iskujaan kurdialueen kapinallisia (PKK) vastaan Diyarbakırin maakunnassa, vaikka kurdiryhmittymät olivat julistaneet tulitauon puoleltaan marraskuun 2015 vaaleja ennen. Tulitaistelujen todettiin siirtyneen jvuoristoalueelta myös kaupunkeihin. 
Piirikunnat.
Diyarbakırin maakunta on jaettu 17 piirikuntatason yksikköön seuraavasti:
Holigost

Holigost oli Englannin kuninkaan Henrik V:n laivastoon kuulunut alus, joka upposi satavuotisessa sodassa Southamptonin lähelle Hamblejokeen. Sen uskotaan löytyneen lokakuussa 2015 julkaistun tiedon mukaan.
Löydetty hylky on noin 50 metrin päässä Henrikin lippulaivan "Grace Dieun" -hylystä, joka löytyi 1930-luvulla. Hylky on löytynyt vanhasta ilmakuvasta, mutta rahoituksen puutteen vuoksi sitä ruvetaan vasta nyt tutkimaan. Nimen varmistamiseksi siitä otetaan näytteitä.
Alus oli englantilaisten kaappama ja uudelleen rakentama espanjalainen "Santa Clara". Alus laskettiin vesille marraskuussa 1415 ja vaurioitui Harfleurin taistelussa jo samana vuonna. Seuraavana vuonna se osallistui Chef de Caux’n taisteluun. Vuoden 1423 kunnostus dokumentoitiin, mitkä ovat Britannian vanhimmat kirjatut vedenalaiset korjaustyöt. Alus on mainittu viimeisen kerran vuonna 1452.
Everything Changes Tour

Everything Changes Tour oli brittiläisen Take That -yhtyeen konserttikiertue vuosina 1993–1994.
Kappaleet.
Kaikki kappaleet kirjoittanut G. Barlow, ellei toisin mainittu.
VHS-julkaisu.
Berliinin Deutschlandhallessa pidetty konsertti nauhoitettiin ja siitä tehtiin VHS-julkaisu "Take That - Live In Berlin".
Bitlisin maakunta

Bitlisin maakunta (; ) on Turkin maakunta, joka sijaitsee maan kaakkoisosassa, Vanjärven länsipuolella, melko lähellä Syyrian, Irakin, Iranin ja Azerbaidžanin rajaa. Maakunnan hallinnollinen keskus on Bitlisin kaupunki (47 904 as., piirikunnassa 66 732 as. 2014).
Maakunnan pinta-ala on 8 294 neliökilometriä ja väkiluku 338 023 (2014). Väestö on enimmäkseen Turkin kurdeja.
Piirikunnat.
Bitlisin maakunta on jaettu seitsemään piirikuntatason yksikköön seuraavasti:
Elizabeth Thompson

Elizabeth Southerden Thompson, myöhemmin myös Lady Butler (3. marraskuuta 1846 – 2. lokakuuta 1933) oli englantilainen taidemaalari. Hän syntyi Sveitsissä, matkusteli paljon ja aloitti vuonna 1866 opinnot Lontoossa Royal Female School of Art -taidekoulussa.
Thompson maalasi erityisesti taistelukohtauksia 1800-luvun sodista, muun muassa Napoleonin sodista ja Krimin sodasta. Hän ei menestynyt taiteilijana taloudellisesti ennen kuin saavutti läpimurtonsa taidemaailmassa vuonna 1874, jolloin Royal Academy of Artsin taidenäyttelyssä oli esillä hänen maalauksensa "The Roll Call", josta tuli suosittu. Majuri (myöhemmin kenraali) William Francis Butlerin kanssa vuonna 1877 solmimansa avioliiton kautta hän pääsi todistamaan sotilasoperaatioita eri puolilla Afrikkaa.
Thompsonin aviomies kuoli vuonna 1910. Hänen viimeinen maalauksensa oli vuonna 1928 valmistunut "A Detachment of Cavalry in Flanders". Hän kuoli vuonna 1933.
FNFL Marocain

FNFL Marocain (runkonumero DE-109, T21 ja F705) oli Vapaan Ranskan laivaston Algérien-luokan torpedovene toisessa maailmansodassa.
Valmistus.
Yhdysvaltain laivasto tilasi aluksen Wilmingtonista Delawaresta Dravo Corporationilta runkonumerolla DE-109. Köli laskettiin 7. syyskuuta 1943. Alus laskettiin vesille 1. tammikuuta 1944 ja luovutettiin seuraavana päivänä lend lease -sopimuksen nojalla Ranskan pakolaishallitukselle, joka liitti sen Vapaan Ranskan laivastoon nimellä "Marocain". Alus otettiin palvelukseen 29. helmikuuta.
Palvelus.
Alus palautettiin sodan jälkeen Yhdysvaltain laivastolle, joka siirsi sen pysyvästi Ranskalle MDAP-ohjelmassa 21. huhtikuuta 1952.
Alus luokiteltiin 1952 fregatiksi, jolloin se sai Naton mukaisen runkonumeron F705. Alus poistettiin alusluettelosta 1960 ja palautettiin toukokuussa 1964 Yhdysvaltain laivastolle, joka myi sen romutettavaksi.
Fargo (1. tuotantokausi)

Yhdysvaltalaisen televisiosarjan "Fargon" ensimmäinen tuotantokausi alkoi FX-kanavalla 15. huhtikuuta 2014. Sen päärooleissa esiintyivät Billy Bob Thornton, Allison Tolman, Colin Hanks ja Martin Freeman. Kausi koostui kymmenestä jaksosta, joista viimeinen esitettiin 17. kesäkuuta 2014.
Jaksot.
&lt;onlyinclude&gt;
FNFL Hova

FNFL Hova (runkonumero DE-110, T51 ja F704) oli Vapaan Ranskan laivaston Algérien-luokan torpedovene toisessa maailmansodassa.
Valmistus.
Yhdysvaltain laivasto tilasi aluksen Wilmingtonista Delawaresta Dravo Corporationilta runkonumerolla DE-110. Köli laskettiin 5. syyskuuta 1943. Alus laskettiin vesille 22. tammikuuta 1944 ja luovutettiin 2. tammikuuta 1944 lend lease -sopimuksen nojalla Ranskan pakolaishallitukselle, joka liitti sen Vapaan Ranskan laivastoon nimellä "Hova". Alus otettiin palvelukseen 18. maaliskuuta.
Palvelus.
Alus palautettiin sodan jälkeen Yhdysvaltain laivastolle, joka siirsi sen pysyvästi Ranskalle MDAP-ohjelmassa 21. huhtikuuta 1952.
Alus luokiteltiin 1952 fregatiksi, jolloin se sai Naton mukaisen runkonumeron F704. Alus poistettiin alusluettelosta 1960 ja palautettiin toukokuussa 1964 Yhdysvaltain laivastolle, joka myi sen romutettavaksi.
FNFL Somali

FNFL Somali (runkonumero DE-111, T53, F703 ja A607) oli Vapaan Ranskan laivaston Algérien-luokan torpedovene toisessa maailmansodassa.
Valmistus.
Yhdysvaltain laivasto tilasi aluksen Wilmingtonista Delawaresta Dravo Corporationilta runkonumerolla DE-111. Köli laskettiin 23. lokakuuta 1943. Alus laskettiin vesille 12. helmikuuta 1944 ja luovutettiin 2. tammikuuta 1944 lend lease -sopimuksen nojalla Ranskan pakolaishallitukselle, joka liitti sen Vapaan Ranskan laivastoon nimellä "Somali". Alus otettiin palvelukseen 9. huhtikuuta.
Palvelus.
Alus palautettiin sodan jälkeen Yhdysvaltain laivastolle, joka siirsi sen pysyvästi Ranskalle MDAP-ohjelmassa 21. huhtikuuta 1952.
Alus luokiteltiin 1952 fregatiksi, jolloin se sai Naton mukaisen runkonumeron F703. Aluksen aseistus poistettiin 1956, kun siitä tehtiin koealus runkonumerolla A607. Vuonna 1968 alus nimettiin uudelleen "Aragoksi".
Agía Galíni

Agía Galíni () on Kreikan kylä, joka sijaitsee Kreetan saarella. Se kuuluu hallinnollisesti Ágios Vasíleioksen kuntaan, Réthymnon alueyksikköön ja Kreetan alueeseen. Aiemmin kylä kuului Lámpin kuntaan ja vuodesta 2011 lähtien Ágios Vasíleioksen kunnan Lámpin kunnallisyksikköön. Kylän väkiluku on 604 (vuonna 2011).
Agía Galíni sijaitsee Kreetan etelärannikolla Platýs-joen suussa noin 61 kilometriä kaakkoon Réthymnosta ja noin 68 kilometriä lounaaseen Iraklionista. Lähin kaupunki on Tympáki. Antiikin aikana samalla paikalla sijaitsi Sulian kaupunki. Agía Galínissa on satama ja uimarantoja, ja se on yksi etelärannikon suosituimpia turistikohteita. Kylän nähtävyyksiin kuuluu muun muassa bysanttilaisaikainen kirkko, joka on omistettu Neitsyt Marialle ("Panagía"). Kylän nimi ei ilmeisesti viittaa Pyhään Galeneen ("Agía Galíni"), vaan perustuu jotakin muuta kautta tyyneyttä tarkoittavaan sanaan "galíni" (γαλήνη).
Agía Galíni muodostaa myös laajemman kyläyhdyskunnan (Τοπική Κοινότητα Αγίας Γαλήνης, "Topikí Koinótita Agías Galínis"), johon kuuluu varsinaisen Agía Galínin kylän lisäksi Xirókampoksen kylä. Koko yhdyskunnan väkiluku on 632.
Agía Marína (Chaniá)

Agía Marína () on Kreikan kaupunki, joka sijaitsee Kreetan saarella. Se kuuluu hallinnollisesti Chanián kuntaan, Chanián alueyksikköön ja Kreetan alueeseen. Aiemmin kaupunki kuului Néa Kydonían kuntaan ja vuodesta 2011 lähtien Chanián kunnan Néa Kydonían kunnallisyksikköön. Kaupungin väkiluku on 2 005 (vuonna 2011).
Agía Marína sijaitsee Kreetan pohjoisrannikolla Chaniásta länteen. Sen ranta-alue on suosittua turistialuetta. Alkuperäinen Agía Marínan kylä sijaitsee hieman ylempänä kauempana merenrannasta. Paikkakunta on nimetty Pyhän Margareetan eli Pyhän Marinan ("Agía Marína") mukaan. Kaupungin länsipuolella sijaitsee Plataniás ja itäpuolella Stalós.
Agía Marína muodostaa myös laajemman kaupunkiyhdyskunnan (Τοπική Κοινότητα Αγίας Μαρίνης, "Topikí Koinótita Agías Marínis"), johon kuuluu kaupungin lisäksi sen edustalla sijaitseva asumaton Ágioi Theódoroin saari.
Agía Marína

Agía Marína (, ”Pyhä Marina”) voi viitata seuraaviin paikkoihin Kreikassa:
Akrotíri (kunnallisyksikkö)

Akrotíri (; virallisesti Δημοτική Ενότητα Ακρωτηρίου, "Dimotikí Enótita Akrotiriou") on yksi Chanián kunnan kunnallisyksiköistä ja entinen itsenäinen Kreikan kunta. Se sijaitsee Chanián alueyksikössä Kreetan alueella. Kunnallisyksikön väkiluku on 13 100 (vuonna 2011).
Akrotírin kunnallisyksikkö käsittää Akrotírin niemimaan, joka sijaitsee Chanián kaupungin koillispuolella. Sen suurin asutus on Kounoupidianán kaupunki. Kunnallisyksikön alueella sijaitsevat muun muassa Chanián kansainvälinen lentoasema sekä kolme tunnettua luostaria, Gouvernéton luostari, Katholikón luostari ja Pyhän Kolminaisuuden luostari.
Akrotíri oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Chanián kuntaan yhdessä Elefthérios Venizéloksen, Keramián, Néa Kydonían, Soúdan ja Thérison kanssa, jolloin se muuttui uuden kunnan kunnallisyksiköksi.
Kunnallisyksikön osat.
Akrotírin kunnallisyksikkö muodostuu seuraavista kylä- ja kaupunkiyhdyskunnista ja asutuksista:
Archánes

Archánes () on Kreikan kaupunki sekä samanniminen Archánes-Asteroúsian kunnan kunnallisyksikkö (Δημοτική Ενότητα Αρχανών, "Dimotikí Enótita Archanón") ja entinen itsenäinen kunta. Se sijaitsee Iraklionin alueyksikössä Kreetan alueella. Koko kunnallisyksikön väkiluku on 5 042 ja varsinaisen Archánesin kaupungin (myös Epáno Archánes, Επάνω Αρχάνες; ”Ylä-Archánes”) väkiluku 3 969 (vuonna 2011).
Archánesin kaupunki sijaitsee Kreetan pohjoisissa keskiosissa noin 12 kilometriä Iraklionista etelään. Archánesin kunnallisyksikön kyliin kuuluu muun muassa Káto Archánes (”Ala-Archánes”). Archánes tunnetaan ennen kaikkea minolaiselta ajalta peräisin olevasta Archánesin palatsista ja asutuksesta, jonka rauniot ovat kaupungin alla. Osa niistä on kaivettu esille. Alueella on myös lukuisia muita minolaisia kohteita, kuten Anemóspilia, Fourní ja Vathýpetro, sekä Gioúchtas- eli Juktasvuori, joka sijaitsee kaupungin luoteispuolella. Kaupungin nähtävyyksiin kuuluu myös Archánesin arkeologinen museo.
Archánes oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Archánes-Asteroúsian kunnaksi yhdessä Asteroúsian ja Níkos Kazantzákiin kanssa, jolloin se muuttui uuden kunnan kunnallisyksiköksi.
Kunnallisyksikön osat.
Archánesin kunnallisyksikkö muodostuu seuraavista kylä- ja kaupunkiyhdyskunnista ja asutuksista:
Tosh Van der Sande

Tosh Van der Sande (s. 28. marraskuuta 1990 Wijnegem, Antwerpenin provinssi) on belgialainen maantiepyöräilijä. Hän aloitti ammattilaisuransa harjoittelijana Omega Pharma-Lotto -tallissa syksyllä 2011, ja edusti samaa joukkuetta, nimeltään viimeksi Lotto-Soudal, vuoteen 2021. Kaudesta 2022 alkaen hän on kilpaillut Team Jumbo-Visma / Team Visma–Lease a Bike -tallissa. Hän sijoittui Matteo Trentinin jälkeen toiseksi Pariisi–Tours-klassikossa 2015.
Van der Sande on kilpaillut myös ratapyöräilyssä, jossa hän voitti pisteajon junioreiden maailmanmestaruuden 2008.
Saavutuksia.
Lähteet: Pro Cycling Stats, Cycling Archives
Noviisien pisteajon ja linja-ajon (scratch) Belgian-mestaruus
Junioreiden pisteajon ja linja-ajon Belgian-mestaruus 
Junioreiden pisteajon, linja-ajon, pariajon (madison) ja joukkuetakaa-ajon Belgian-mestaruus
Junioreiden MM-kilpailut, pisteajossa kultaa, pariajossa hopeaa
Giro della Toscana, juniorit, 1. ja 3. etapin voitto
Trofeo Karlsberg, juniorit, 4. etapin voitto
Junioreiden MM-kilpailut, maantieajossa kymmenes
Le Triptyque des Monts et Châteaux, alle 23-v., 1. ja 4. etapin voitto
Liège–Bastogne–Liège, alle 23-v. kilpailun voitto
MM-kilpailut, alle 23-v. maantieajossa yhdeksäs
De Pannen kolmen päivän ajo, mäkikirikilpailun voitto
Espanjan ympäriajo, 12. etapilla kolmas
Pariisi–Tours, toinen
Tour de l'Ain, 2. etapin voitto
Tour de Wallonie, kokonaiskilpailussa toinen
Tour de Wallonie, kokonaiskilpailussa toinen, 5. etapin voitto
Espanjan ympäriajo, 8. ja 14. etapilla kolmas
Dwars door Vlaanderen, viides
Brussels Cycling Classic, kolmas
Grand Prix de Wallonie, kolmas
Primus Classic, toinen
Darátsos

Darátsos (; myös "Darátso", Δαράτσο) on Kreikan kaupunki, joka sijaitsee Kreetan saarella. Se kuuluu hallinnollisesti Chanián kuntaan, Chanián alueyksikköön ja Kreetan alueeseen. Aiemmin kaupunki kuului Néa Kydonían kuntaan ja vuodesta 2011 lähtien Chanián kunnan Néa Kydonían kunnallisyksikköön. Kaupunki muodostaa oman kaupunkiyhdyskuntansa (Δημοτική Κοινότητα Δαράτσου, "Dimotikí Koinótita Darátsou"). Kaupungin väkiluku on 4 732 (vuonna 2011).
Darátsos sijaitsee saaren pohjoisrannikolla noin neljä kilometriä Chaniásta lounaaseen ja sen on nykyisin käytännössä Chanián esikaupunkialuetta. Alkuperäinen Darátsos sijaitsee ylempänä kauempana merenrannasta. Sen ranta-asutus Káto Darátso eli ”Alempi Darátso” (kaupunginosat Ágioi Apóstoloi ja Mákrys Toíchos) sijaitsevat merenrannalla. Se on nykyisin lähinnä turistikohde.
Kaupungin itäpuolella sijaitsee Galatás ja kaakkoispuolella Vamvakópoulo.
Epáno Eloúnta

Epáno Eloúnta (; myös "Epáno/Páno Eloúnda") on Kreikan kylä, joka sijaitsee Kreetan saarella. Se kuuluu hallinnollisesti Ágios Nikólaoksen kuntaan, Lasíthin alueyksikköön ja Kreetan alueeseen. Kylä on osa Eloúntan kyläyhdyskuntaa. Kylän väkiluku on 115 (vuonna 2011).
Epáno Eloúnta eli ”Ylempi Eloúnta” on nimensä mukaisesti Eloúntan kyläyhdyskunnan ylempänä rinteessä sijaitseva, vanhempi asutus, siinä missä nuoremmat Káto Eloúnta ja Schísma Eloúntas sijaitsevat alempana meren rannalla. Kylä on rakennuskannaltaan hyvin perinteinen.
Kylä tunnetaan muun muassa yhtenä televisiosarja "Saaren" ("To Nisí") kuvauspaikoista Plákan ja Spinalóngan ohella, ja tätä kautta siitä on tullut myös turistikohde.
Galatás (Chaniá)

Galatás () on Kreikan kaupunki, joka sijaitsee Kreetan saarella. Se kuuluu hallinnollisesti Chanián kuntaan, Chanián alueyksikköön ja Kreetan alueeseen. Aiemmin kaupunki kuului Néa Kydonían kuntaan ja vuodesta 2011 lähtien Chanián kunnan Néa Kydonían kunnallisyksikköön. Kaupunki muodostaa oman kaupunkiyhdyskuntansa (Δημοτική Κοινότητα Γαλατά, "Dimotikí Koinótita Galatá"). Kaupungin väkiluku on 3 166 (vuonna 2011).
Galatás sijaitsee saaren pohjoisrannikolla noin kuusi kilometriä Chaniásta länsilounaaseen ja se on nykyisin käytännössä Chanián esikaupunkialuetta. Alkuperäinen Galatás sijaitsee ylempänä kauempana merenrannasta. Káto Galatás eli ”Alempi Galatás” sijaitsee saaren pohjoisrannikolla ja se on nykyisin lähinnä turistikohde.
Kaupungin itäpuolella sijaitsee Stalós ja länsipuolella Darátsos.
Kounoupidianá

Kounoupidianá (; myös "Kunupidianá") on Kreikan kaupunki, joka sijaitsee Kreetan saarella. Se kuuluu hallinnollisesti Chanián kuntaan, Chanián alueyksikköön ja Kreetan alueeseen. Aiemmin kaupunki kuului Akrotírin kuntaan ja vuodesta 2011 lähtien Chanián kunnan Akrotírin kunnallisyksikköön. Kaupungin väkiluku on 6 334 (vuonna 2011).
Kounoupidianá sijaitsee noin 107 metrin korkeudessa Akrotírin niemellä noin kuusi kilometriä Chaniásta koilliseen. Se on nykyisin käytännössä Chanián esikaupunkialuetta. Kaupungin eteläiset kaupunginosat ovat nimeltään Kantéris ja Korakiés. Chanián kansainvälinen lentoasema sijaitsee kaupungin itäpuolella.
Kounoupidianá muodostaa myös laajemman kaupunkiyhdyskunnan (Δημοτική Κοινότητα Κουνουπιδιανών, "Dimotikí Koinótita Kounoupidianón"), johon kuuluvat varsinaisen Kounoupidianán kaupungin lisäksi kylät Chorafákia, Kalathás, Kampáni ja Stavrós. Koko yhdyskunnan väkiluku on 8 620.
Gaziantepin maakunta

Gaziantepin maakunta (; on Turkin maakunta, joka sijaitsee maan kaakkoisosassa, Syyrian rajan pohjoispuolella. Maakunnan hallinnollinen keskus on Gaziantepin kaupunki (1 510 270 as., 2014). 
Maakunnan pinta-ala on 6 803 neliökilometriä ja väkiluku 1 889 466 (2014).
Piirikunnat.
Gaziantepin maakunta on jaettu yhdeksään piirikuntatason yksikköön seuraavasti:
Kournás (kylä)

Kournás (; myös "Kurnás") on Kreikan kylä, joka sijaitsee Kreetan saarella. Se kuuluu hallinnollisesti Apokóronaksen kuntaan, Chanián alueyksikköön ja Kreetan alueeseen. Kylän väkiluku on 471 (vuonna 2011).
Kournás sijaitsee noin 43 kilometriä Chaniásta itään ja noin 20 kilometriä Réthymnosta länteen. Kournáksen pohjoispuolella sijaitsee Kreetan ainoa luonnonjärvi, Kournás-järvi.
Kournás muodostaa myös laajemman kyläyhdyskunnan (Τοπική Κοινότητα Κουρνά, "Topikí Koinótita Kourná"), johon kuuluu varsinaisen Kournáksen kylän lisäksi sen ranta-asutus Paralía Kourná, joka sijaitsee Kreetan pohjoisrannikolla. Koko yhdyskunnan väkiluku on 1 070.
Aiemmin kylä kuului Georgioúpolin kuntaan ja vuodesta 2011 lähtien Apokóronaksen kunnan Georgioúpolin kunnallisyksikköön.
Mourniés

Mourniés (; myös "Murniés") on Kreikan kaupunki, joka sijaitsee Kreetan saarella. Se kuuluu hallinnollisesti Chanián kuntaan, Chanián alueyksikköön ja Kreetan alueeseen. Aiemmin kaupunki kuului Elefthérios Venizéloksen kuntaan ja vuodesta 2011 lähtien Chanián kunnan Elefthérios Venizéloksen kunnallisyksikköön. Kaupungin väkiluku on 7 553 (vuonna 2011).
Mourniés sijaitsee noin kolme kilometriä Chanián kaupungin keskustasta etelään ja se on nykyisin käytännössä Chanián esikaupunkialuetta. Mourniés muodostaa myös laajemman kaupunkiyhdyskunnan (Δημοτική Κοινότητα Μουρνιών, "Dimotikí Koinótita Mournión"), johon kuuluu varsinaisen Mourniésin kaupungin lisäksi Krýo Nerón kylä. Koko yhdyskunnan väkiluku on 7 614.
Mourniés oli merkittävän poliitikko Elefthérios Venizéloksen synnyinpaikka, ja hänen synnyinkotiaan esitellään siellä edelleen. Myös koko kunnallisyksikkö on saanut nimensä tätä kautta.
Nerokoúros

Nerokoúros (; myös "Nerokúros") on Kreikan kaupunki, joka sijaitsee Kreetan saarella. Se kuuluu hallinnollisesti Chanián kuntaan, Chanián alueyksikköön ja Kreetan alueeseen. Aiemmin kaupunki kuului Elefthérios Venizéloksen kuntaan ja vuodesta 2011 lähtien Chanián kunnan Elefthérios Venizéloksen kunnallisyksikköön. Kaupunki muodostaa oman kaupunkiyhdyskuntansa (Δημοτική Κοινότητα Νεροκούρου, "Dimotikí Koinótita Nerokoúrou"). Kaupungin väkiluku on 5 531 (vuonna 2011).
Nerokoúros sijaitsee noin viisi kilometriä Chanián kaupungin keskustasta eteläkaakkoon ja se on nykyään käytännössä Chanián esikaupunkialuetta. Sen itäpuolella sijaitsee Mourniés ja länsipuolella Tsikalariá. Nerokoúroksen nähtävyyksiin kuuluvat muun muassa minolaisaikaisen asutuksen, mukaan lukien niin kutsutun ”huvilan”, jäänteet noin vuodelta 1600 eaa. sekä koulumuseo.
Perivólia (Chaniá)

Perivólia () on Kreikan kaupunki, joka sijaitsee Kreetan saarella. Se kuuluu hallinnollisesti Chanián kuntaan, Chanián alueyksikköön ja Kreetan alueeseen. Aiemmin kaupunki kuului Thérison kuntaan ja vuodesta 2011 lähtien Chanián kunnan Thérison kunnallisyksikköön. Perivólia muodostaa oman kaupunkiyhdyskuntansa (Δημοτική Κοινότητα Περιβολίων Κυδωνίας, "Dimotikí Koinótita Perivolíon Kydonías"). Kaupungin väkiluku on 3 986 (vuonna 2011).
Perivólia sijaitsee noin neljä kilometriä Chanián kaupungin keskustasta lounaaseen. Se on nykyisin käytännössä Chanián esikaupunkialuetta. Sen pohjoispuolella sijaitsee Vamvakópoulo ja itäpuolella Mourniés.
Perivóliassa sijaitsee Perivólian kunnallinen stadion, joka on Platanias FC:n kotikenttä.
Plátanos (Chaniá)

Plátanos () on Kreikan kylä, joka sijaitsee Kreetan saaren luoteisosassa. Se kuuluu hallinnollisesti Kíssamoksen kuntaan, Chanián alueyksikköön ja Kreetan alueeseen. Kylän väkiluku on 975 (vuonna 2011).
Plátanos sijaitsee noin 10 kilometriä Kíssamoksen kaupungista lounaaseen. Kylän nimi viittaa sen plataanipuihin. Alueen turismin kehittyessä monet asukkaat ovat muuttaneet lähiseudun rannikolle, muun muassa Falasarnáan.
Plátanos muodostaa myös laajemman kyläyhdyskunnan (Τοπική Κοινότητα Πλατάνου, "Topikí Koinótita Platánou"), johon kuuluvat varsinaisen Plátanoksen kylän lisäksi kylät Áno Sfinári, Falasarná, Kavoúsi, Limenískos ja Sfinári. Koko yhdyskunnan väkiluku on 1 179.
Tympáki

Tympáki (; transl. myös "Tymbáki", "Timpáki", "Timbáki"; ) on Kreikan kaupunki sekä samanniminen Faistóksen kunnan kunnallisyksikkö (Δημοτική Ενότητα Τυμπακίου, "Dimotikí Enótita Tympakíou") ja entinen itsenäinen kunta. Se sijaitsee Iraklionin alueyksikössä Kreetan alueella. Koko kunnallisyksikön väkiluku on 10 079 ja varsinaisen Tympákin kaupungin väkiluku 5 285 (vuonna 2011).
Tympákin kaupunki sijaitsee Kreetan etelärannikon keskiosissa lähellä Libyanmereen kuuluvan Messaránlahden rantaa. Kaupungin nähtävyyksiin kuuluvat muun muassa Pyhälle Titukselle ("Ágios Títos") omistetut kirkot, vanhempi ja uudempi. Tympákin kunnallisyksikkö käsittää lahdenpohjukan alueen sekä alueita sisämaassa. Kunnallisyksikön alueella sijaitsevat muun muassa Faistoksen ja Agía Triádan minolaisten palatsien arkeologiset kohteet, Kommóksen arkeologinen alue, rannastaan tunnettu Mátala sekä Kamáresin luolasta tunnettu Kamáresin kylä. Aivan kaupungin vieressä sijaitsee Tympákin sotilaslentokenttä.
Kaupungin nimi on peräisin tumulusta eli kumpuhautaa tarkoittavasta sanasta "týmvos" ("tímvos"). Kerrotaan, että paikan ensimmäisten asukkaiden aiempi asuinpaikka olisi muistuttanut tällaista kukkulaa. Saksalaiset miehittäjät asuttivat kaupungin vuonna 1941 ja tuhosivat kaikki talot, joita eivät itse tarvinneet. Materiaali käytettiin lentokentän rakentamiseen. Sodan jälkeen kaupunki asutettiin ja rakennettiin uudelleen.
Tympáki oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Faistóksen kunnaksi yhdessä Moíresin ja Zaróksen kanssa, jolloin se muuttui uuden kunnan kunnallisyksiköksi.
Kunnallisyksikön osat.
Tympákin kunnallisyksikkö muodostuu seuraavista kylä- ja kaupunkiyhdyskunnista ja asutuksista:
Vamvakópoulo

Vamvakópoulo (; myös "Vamvakópulo"; ) on Kreikan kaupunki, joka sijaitsee Kreetan saarella. Se kuuluu hallinnollisesti Chanián kuntaan, Chanián alueyksikköön ja Kreetan alueeseen. Aiemmin kaupunki kuului Thérison kuntaan ja vuodesta 2011 lähtien Chanián kunnan Thérison kunnallisyksikköön. Kaupunki muodostaa oman kaupunkiyhdyskuntansa (Τοπική Κοινότητα Βαμβακοπούλου, "Topikí Koinótita Vamvakopoúlou"). Kaupungin väkiluku on 2 300 (vuonna 2011).
Vamvakópoulo sijaitsee noin neljä kilometriä Chanián kaupungin keskustasta lounaaseen. Se on nykyisin käytännössä Chanián esikaupunkialuetta. Sen luoteispuolella sijaitsee Darátsos ja kaakkoispuolella Perivólia.
Violí Charáki

Violí Charáki (; myös "Violí Haráki") on Kreikan kaupunki, joka sijaitsee Kreetan saarella. Se kuuluu hallinnollisesti Réthymnon kuntaan, Réthymnon alueyksikköön ja Kreetan alueeseen. Aiemmin kaupunki kuului Nikifóros Fokáksen kuntaan ja vuodesta 2011 lähtien Réthymnon kunnan Nikifóros Fokáksen kunnallisyksikköön. Kaupunki on osa Atsipópoulon yhdyskuntaa. Kaupungin väkiluku on 2 785 (vuonna 2011).
Violí Charáki sijaitsee noin neljä kilometriä Réthymnon kaupungin keskustasta länteen. Se on nykyisin käytännössä Réthymnon esikaupunkialuetta.
Yves Lampaert

Yves Lampaert (s. 10. huhtikuuta 1991 Izegem, Länsi-Flanderi) on belgialainen maantiepyöräilijä. Hän aloitti ammattilaisuransa Topsport Vlaanderen - Baloise -joukkueessa 2013, ja on vuodesta 2015 edustanut belgialaistallia, joka nykyiseltä nimeltään on Soudal-Quick Step. 
Lampaert voitti joukkueaika-ajon maailmanmestaruuden 2016. Seuraavana vuonna hän voitti UCI World Tour -sarjaan kuuluneen Dwars door Vlaanderen -kilpailun 39 sekunnin erolla Philippe Gilbertiin. Hän voitti samana vuonna Belgian aika-ajomestaruuden ja toisen etapin Espanjan ympäriajossa. Hän voitti Dwars door Vlaanderenin jälleen 2018 kahden sekunnin erolla Mike Teunisseniin. Hän voitti samana vuonna maantieajon Belgian-mestaruuden ja joukkueaika-ajon maailmanmestaruuden. Hän voitti De Pannen kolmen päivän ajon 2020 ja aika-ajon Belgian-mestaruuden 2021. Hän voitti ensimmäisenä päivänä ajetun aika-ajoetapin Ranskan ympäriajossa 2022 ja johti kokonaiskilpailua yhden etapin ajan.
Saavutuksia.
Lähteet: Pro Cycling Stats, Cycling Archives
Aika-ajon alle 23-v. Belgian-mestaruus
Gran Premio Van de Stad Geel, voitto
Arnhem Veenendaal Classic, voitto
Driedaagse van West-Vlaanderen, kokonais- ja pistekilpailun, nuorten kilpailun sekä 1. etapin voitto
Pariisi–Roubaix, seitsemäs
Ster ZLM Toer, kokonaiskilpailussa toinen
MM-kilpailut, joukkueaika-ajossa hopeaa
Pariisi–Tours, kuudes
EM-kilpailut, aika-ajossa kuudes
MM-kilpailut, joukkueaika-ajossa kultaa, henkilökohtaisessa aika-ajossa seitsemäs
Dwars door Vlaanderen, voitto
Aika-ajon Belgian-mestaruus
Espanjan ympäriajo, 2. etapin voitto
Dwars door Vlaanderen, voitto
Maantieajon Belgian-mestaruus
Ranskan ympäriajo, 9. etapilla kolmas
EM-kilpailut, aika-ajossa neljäs
MM-kilpailut, joukkueaika-ajossa kultaa
Pariisi−Roubaix, kolmas
Sveitsin ympäriajo, 8. etapin (aika-ajo) voitto
EM-kilpailut, maantieajossa hopeaa, aika-ajossa seitsemäs
Saksan ympäriajo, kokonaiskilpailussa kolmas
Slovakian ympäriajo, kokonaiskilpailun voitto
Omloop Het Nieuwsblad, toinen
Binck Bank Tour, kokonaiskilpailussa neljäs
Flanderin ympäriajo, viides
De Pannen kolmen päivän ajo, voitto
Dwars door Vlaanderen, neljäs
Dwars door het Hageland, kolmas
Belgian ympäriajo, kokonaiskilpailussa toinen
Aika-ajon Belgian-mestaruus
Britannian ympäriajo, 7. etapin voitto
Pariisi–Roubaix, viides
Belgian ympäriajo, 3. etapin (aika-ajo) voitto
Ranskan ympäriajo, 1. etapin (aika-ajo) voitto
MM-kilpailut, aika-ajossa yhdeksäs 2023|Classic Brugge–De Panne]], kolmas
Classic Brugge–De Panne, kolmas
Hamburg Cyclassics, kuudes
Benelux Tour, kokonaiskilpailussa kolmas
EM-kilpailut, aika-ajossa yhdeksäs
Sveitsin ympäriajo, 1. etapin (aika-ajo) voitto
Şanlıurfan maakunta

Şanlıurfan maakunta (; ) on Turkin maakunta, joka sijaitsee maan kaakkoisosassa, Syyrian rajan pohjoispuolella. Maakunnan hallinnollinen keskus on Şanlıurfain kaupunki (561 465 as., 2014). 
Maakunnan pinta-ala on 19 242 neliökilometriä ja väkiluku 1 845 667 (2014). Maakunta on osa Turkin kurdialuetta.
Piirikunnat.
Şanlıurfan maakunta on jaettu 13 piirikuntatason yksikköön. Vuonna 14 aiempi Şanlıurfan (Merkez) kaupunkipiiri jaettiin kolmeen osaan (Eyyübiye, Haliliye ja Karaköprü):
Marinadin talo

Marinadin talo on Helsingissä Annankatu 27:n ja Eerikinkatu 3:n kulmauksessa sijaitseva viisikerroksinen toimisto- ja liiketalo. Talo valmistui kahdessa vaiheessa, ensimmäinen vaihe vuonna 1892 ja toinen vuonna 1897. Ensimmäisen vaiheen suunnitteli arkkitehtitoimisto Kiseleff &amp; Heikel, toisen vaiheen taas Werner Polón ja arkkitehtuuritoimisto Usko Nyström, Petrelius &amp; Penttilä. Talon rakennuttaja oli rakennusmestari Odert Laine, jonka perilliset omistivat talon aina vuoteen 1934 saakka. Talo sai nimensä sen pohja- ja kellarikerroksessa vuosina 1951–1971 toimineen ravintola Marinadin mukaan.
Marinadin talo siirtyi vuonna 1971 vakuutusyhtiö Pohjan omistukseen. Yhtiö aikoi purkaa talon ja rakentaa tilalle toimistotalon, mutta purkuilmoituksesta syntyi kiivas keskustelu, sillä kulttuuriväki ja erityisesti monet arkkitehdit halusivat säästää talon sen historiallisten ja arkkitehtonisten arvojen vuoksi. Lopulta korkein hallinto-oikeus päätti keväällä 1975, että talo on säilytettävä. Marinadin talossa tehtiin peruskorjaus vuosina 1974–1976, jolloin ullakkotilat otettiin käyttöön ja talon piha katettiin ensimmäisen kerroksen tasalta. Talon julkisivut sekä rappukäytävien seinä- ja kattomaalaukset entisöitiin. Toisaalta kuitenkin huoneistoissa olleita kattomaalauksia peitettiin ja kaakeliuunit purettiin.
Marinadin talo on nykyisin toimistokäytössä.
Carlo Margottini (F595)

Carlo Margottini (runkonumero F595) oli Italian laivaston vuonna 1962 palvelukseen otettu Bergamini-luokan fregatti.
Valmistus.
Alus tilattiin Castellammaresta, missä köli laskettiin 26. toukokuuta 1957. Se laskettiin vesille 12. kesäkuuta 1960 ja liitettiin laivastoon 5. toukokuuta 1962.
Palvelus.
Alus poistettiin alusluettelosta 31. toukokuuta 1988.
Luigi Rizzo (F596)

Luigi Rizzo (runkonumero F596) oli Italian laivaston vuonna 1961 palvelukseen otettu Bergamini-luokan fregatti.
Valmistus.
Alus tilattiin Castellammaresta, missä köli laskettiin 26. toukokuuta 1957. Se laskettiin vesille 6. maaliskuuta 1960 ja liitettiin laivastoon 15. joulukuuta 1961.
Palvelus.
Alus poistettiin alusluettelosta 30. marraskuuta 1980.